SKRIFTLIG FORESPØRGSEL E-1446/99

af Erik Meijer (GUE/NGL) til Kommissionen

(1. september 1999)

Om: Tilskud til flytning af den kemiske virksomhed Akcros Chemicals B.V. fra Roermond til Greiz

1. Er det Kommissionen bekendt, at virksomheden Akcros Chemicals B.V. (der tidligere hed Haagen Chemie, og som ejes af AKZO Nobel Chemicals), hvor der fremstilles bly- og metalstearater og ikke-vinylholdige halvfabrikata til kunststofindustrien, agter at lukke Roermond-afdelingen (i den nederlandske provins Limburg) med 1200 arbejdstagere i stedet for at gennemføre de oprindelige planer om at flytte produktionen til den i Roermond-Ost beliggende virksomhed Limax (også en del af Akcros), som så skulle udvides?

2. Er det ligeledes Kommissionen bekendt, at AKZO Nobel-koncernen som argument for denne afdelingslukning i Roermond en kommune med en efter nederlandske forhold høj arbejdsløshed anfører et investeringstilskud på 35 %, som virksomheden har fået til at flytte fremstillingen af ikke-vinylholdige produkter til Greiz (i den tyske delstat Thüringen) og fremstillingen af blystearater til Düren (i den tyske delstat Nordrhein-Westfalen)?

3. Kan Kommissionen oplyse, om denne flytning af produktionsvirksomhed helt eller delvis sker med økonomisk bidrag fra Den Europæiske Union? Hvad er i bekræftende fald årsagen hertil? Hvorledes hænger den forventede forøgelse i antallet af arbejdspladser i Greiz sammen med det forventede tab af arbejdspladser i Roermond? Hvad er omkostningerne ved hver ekstra oprettet arbejdsplads?

4. Finder Kommissionen det rigtigt, at beskæftigelsen i ét område fremmes på den måde, at der med offentlige tilskud fjernes arbejdspladser fra et andet område, hvor der ligeledes hersker mangel på beskæftigelse? Hvad vil Kommissionen i benægtende fald gøre for at imødegå virksomheders unødvendige flytten rundt med arbejdspladser og det deraf følgende tab af arbejdspladser?

Supplerende svar afgivet på Kommissionens vegne af Michel Barnier

(18. november 1999)

Kommissionen modtager ikke oplysninger om private selskaber som AKZO Nobel Chemicals forretningsaktiviteter, undtagen hvis de berører EU-bestemmelserne. Hvad angår omlægningen af AKZO's produktionsfaciliteter, har myndighederne i Nordrhein-Westfalen underrettet Kommissionen om, at der ikke er blevet ydet EU-støtte eller national støtte til fabrikken i Düren.

Delstaten Thüringen har oplyst, at der til AKROS Chemicals-fabrikken i Greiz er blevet ydet støtte fra Den Europæiske Fond for Regionaludvikling (EFRU) på 2 120 000 DEM, hvilket udgør 50 % af den samlede offentlige støtte. Støtten blev ydet i henhold til den nationale investeringspræmieordning, der gælder i Tyskland, den såkaldte Gemeinschaftsaufgabe Regional Wiertschaftsförderung. Ordningen er blevet godkendt af Kommissionen i henhold til konkurrencereglerne i overensstemmelse med EF-traktatens artikel 87, stk. 3, litra a) (den tidligere artikel 92).

Thüringen er tilskudsberettiget både som mål 1-region under strukturfondene og berettiget til statsstøtte i henhold til Fællesskabets konkurrencepolitik. Thüringen modtager støtte fra strukturfondene med henblik på at fremme den socioøkonomiske udligning med resten af Europa, og en del af denne støtte anvendes til at tiltrække kapitalinvesteringer til regionen. Formålet med at tildele AKROS Chemicals støtte er at opretholde omkring 150 arbejdspladser på Greiz-fabrikken. Den samlede offentlige støtte pr. arbejdsplads andrager omkring 28 000 DEM.

Hvad angår den næste række strukturfondsprogrammer, der påbegyndes næste år, vil der henhold til artikel 30 i forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(1) gælde nye bestemmelser om tildeling af fællesskabsstøtte under sådanne omstændigheder. Ifølge forordningen skal medlemsstaterne nemlig geninkassere fællesskabsstøtte, som er ydet en operation, såfremt den inden for fem år fra tidspunktet for afgørelsen om støttetildelingen undergår en væsentlig ændring, f.eks. gennem ophør eller flytning af produktionsvirksomheden.

I retningslinjerne for de nye programmer, der blev offentliggjort af Kommissionen i juni 1999, anføres det endvidere, at strukturfondene ikke kan anvendes alene til geografisk flytning af de eksisterende aktiviteter.

(1) EFT L 161 af 26.6.1999.